ΚΑΝΟΝΙΣΜΟΣ (ΕΟΚ) αριθ. 2799/92 ΤΗΣ ΕΠΙΤΡΟΠΗΣ της 25ης Σεπτεμβρίου 1992 για την επιβολή προσωρινού δασμού αντιντάμπινγκ στις εισαγωγές μαγνησίας πυρωμένης αδρανούς (φρυγμένης) καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11,

Μετά από διαβούλευση στο πλαίσιο της συμβουλευτικής επιτροπής, όπως προβλέπεται από τον προαναφερόμενο κανονισμό,

Εκτιμώντας ότι:

Α. ΔΙΑΔΙΚΑΣΙΑ

(1) Τον Οκτώβριο 1991, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ σχετικά με τις εισαγωγές στην Κοινότητα μαγνησίας πυρωμένης αδρανούς, που υπάγεται στον κωδικό ΣΟ 2519 90 30, καταγωγής Λαϊκής Δημοκρατίας της Κίνας.

(2) Η Επιτροπή ενημέρωσε επίσημα για το θέμα αυτό τους εξαγωγείς και εισαγωγείς που είναι γνωστό ότι ενδιαφέρονται, καθώς και τους αντιπροσώπους της χώρας εξαγωγής και τους καταγγέλλοντες.

Ζήτησε από τα ενδιαφερόμενα μέρη να απαντήσουν στα ερωτηματολόγια που τους είχαν αποσταλεί και τους έδωσε τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση.

(3) Όλοι οι καταγγέλλοντες κοινοτικοί παραγωγοί που αντιπροσωπεύουν την συνολική κοινοτική παραγωγή πυρωμένου φυσικού μαγνήτη, απάντησαν στα ερωτηματολόγια (βλέπε αιτιολογική σκέψη 6). Η Eurometaux, εξ ονόματος των κοινοτικών παραγωγών, γνωστοποίησε τις απόψεις της γραπτώς και ζήτησε ακρόαση από την Επιτροπή η οποία έγινε δεκτή.

(4) Πέντε κινεζικοί εμπορικοί οργανισμοί, οι οποίοι στο εξής καλούνται κινέζοι εξαγωγείς, (Liaoning Metals & Minerals Import and Export Corporation, China Metallurgical Import and Export Corporation, Citic Trading Inc., China Metallurgical Import and Export Corporation, Dalian Branch, China National Minerals Import and Export Corporation) απάντησαν στα εωτηματολόγια.

Επιπλέον, τα μέλη του κυριότερου οργανισμού στη Λαϊκή Δημοκρατία της Κίνας υπεύθυνου για την εμπορία του πυρωμένου μαγνησίτη, του εμπορικού επιμελητηρίου της Κίνας στον τομέα των εισαγωγών και εξαγωγών μετάλλων, μεταλλευμάτων και χημικών προϊόντων, γνωστοποίησαν γραπτώς τις απόψεις των κινέζων εξαγωγέων που συνεργάστηκαν. Ο οργανισμός αυτός και οι συνεργαζόμενοι κινέζοι εξαγωγείς ζήτησαν ακρόαση από την Επιτροπή, η οποία έγινε δεκτή.

Κατέστη εμφανές, κατόπιν συγκρίσεως με επίσημα στατιστικά στοιχεία της Eurostat, ότι και οι πέντε κινέζοι εξαγωγείς που συνεργάστηκαν, συγκέντρωναν περίπου το 33 % των εξαγωγών πυρωμένου μαγνησίτη από τη Λαϊκή Δημοκρατία της Κίνας προς την Κοινότητα και ότι καμία πληροφορία, πλην εκείνων της Eurostat, δεν ήταν διαθέσιμη όσον αφορά τις εξαγωγές από άλλους κινέζους εξαγωγείς.

(5) Η Επιτροπή απέστειλε ερωτηματολόγια στους εισαγωγείς που αναφέρονται στην καταγγελία.

Επιπλέον, δύο ακόμη εισαγωγείς υπέβαλαν τις παρατηρήσεις τους στην Επιτροπή εντός χρονικού διαστήματος που προσδιορίζεται στην ανακοίνωση για την έναρξη της διαδικασίας.

Κατέστη εμφανές, κατόπιν συγκρίσεως με τα επίσημα στατιστικά στοιχεία της Eurostat, ότι οι τέσσερις κοινοτικοί εισαγωγείς οι οποίοι συνεργάστηκαν συγκέντρωναν το 67 % περίπου των εισαγωγών πυρωμένου μαγνησίτη από τη Λαϊκή Δημοκρατία της Κίνας προς την Κοινότητα.

(6) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες για την προκαταρκτική διαπίστωση ντάμπινγκ και συνεπαγόμενης ζημίας. Για το σκοπό αυτό, πραγματοποίησε έρευνα στις εγκαταστάσεις των:

α) Παραγωγών ΕΟΚ:

- Grecian Magnesite SA, Αθήνα, Ελλάδα,

- Financial Mining, Industrial and Shipping Corporation, Αθήνα, Ελλάδα, (Fimisco),

- Magnomin SA, Θεσσαλονίκη, Ελλάδα,

- Magnesitas Navarras, Pamplona, Ισπανία.

Δύο έλληνες παραγωγοί, η Financial Mining Industrial and Shipping Corporation (Fimisco) και η Macedonian Magnesite Mining Industrial Shipping Co. διέκοψαν όλες τις εργασίες το Νοέμβριο 1991, συνεπώς, ορισμένες πληροφορίες που ζητήθηκαν από τις δύο εταιρείες δεν ήσαν διαθέσιμες για την περίοδο της έρευνας.

β) Εισαγωγέων ΕΟΚ:

- Frank & Schulte, Essen, Γερμανία,

- Possehl Erzkontor GmbH, Luebeck, Γερμανία,

- Otavi Minen AG, Eschborn, Γερμανία,

- Van Mannekus, Rotterdam, Κάτω Χώρες.

(7) Επίσης η Επιτροπή αναζήτησε πληροφορίες από παραγωγούς στη χώρα αναφοράς που πρότεινε ο καταγγέλλων και την επιλογή της οποίας η Επιτροπή έκρινε εύλογη (βλέπε αιτιολογικές σκέψεις 14 και 15). Αξιόλογες και πλήρεις πληροφορίες παρασχέθηκαν και επαληθεύτηκαν στην Magnesit Anonim Sirketi, Eskisehir, Τουρκία.

(8) Η έρευνα για την ύπαρξη ντάμπινγκ κάλυψε την περίοδο από την 1η Ιουλίου 1990 έως τις 30 Ιουνίου 1991 (περίοδος έρευνας).

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(9) Το προϊόν αποτελεί αντικείμενο της εν λόγω διαδικασίας είναι ο πυρωμένος φυσικός μαγνησίτης, ο οποίος στο εξής καλείται πυρωμένος μαγνησίτης. Ο μαγνησίτης είναι το ανθρακικό μαγνήσιο που συναντάται στη φύση. Για την παραγωγή του πυρωμένου μαγνησίτη το μετάλλευμα εξορύσσεται, υπόκειται σε θραύση, σε διαχωρισμό και κατόπιν σε καύση σε κλίβανο σε θερμοκρασία από 1 500 o C έως 2 000 o C. Η περιεκτικότητα του πυρωμένου μαγνησίτη σε μαγνησία κυμαίνεται από 80 έως 98 % Mgo (οξείδιο του μαγνησίου). Οι κυριότερες προσμείξεις είναι SiO2, Fe2O3, AI2O3, CaO και B2O3 (οξείδιο του πυριτίου, οξείδιο του σιδήρου, οξείδιο του αργιλίου, οξείδιο του ασβεστίου και οξείδιο του βορίου). Η κυριότερη εφαρμογή του πυρωμένου μαγνησίτη είναι στη βιομηχανία πυρίμαχων για την κατασκευή πυρίμαχων προϊόντων μορφοποιημένων και μη.

2. Ομοειδές προϊόν

(10) Όσον αφορά τον ορισμό ομοειδούς προϊόντος κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88, η Επιτροπή διαπίστωσε ότι ο πυρωμένος μαγνησίτης οποιασδήποτε καταγωγής θα πρέπει να θεωρηθεί ως ένα και μοναδικό προϊόν με τις ίδιες βασικές και πανομοιότυπες φυσικές και χημικές ιδιότητες και εφαρμογές.

(11) Η Επιτροπή διαπίστωσε σχετικά ότι όλοι οι τύποι πυρωμένου μαγνησίτη παράγονται από ορυκτά ομοειδή όσον αφορά την περιεκτικότητα σε ακατέργαστο μαγνησίτη και την ύπαρξη προσμείξεων. Η εξόρυξη και η επεξεργασία του πραγματοποιούνται κατά παρόμοιο τρόπο και χρησιμοποιείται για την παραγωγή πυρίμαχων προϊόντων του ιδίου φάσματος. Στην πραγματικότητα, οι μέθοδοι εξόρυξης, η περιεκτικότητα σε μαγνήσιο του ορυκτού, το ποσοστό των προσμείξεων, και η διαδικασία παραγωγής είναι δυνατόν να ποικίλουν από ορυχείο σε ορυχείο, ανά τον κόσμο. Ωστόσο, οι διαφορές αυτές δεν επηρεάζουν σημαντικά το τελικό προϊόν και δεν δικαιολογούν τον ισχυρισμό των κινέζων ότι η παραγωγή του πυρωμένου μαγνησίτη στη Λαϊκή Δημοκρατία της Κίνας είναι μοναδική όσον αφορά τις μεθόδους και τη διαδικασία παραγωγής καθώς και τις φυσικές και χημικές ιδιότητες του μαγνησίτη.

(12) Ο πυρωμένος μαγνησίτης είναι δυνατόν να λάβει τη μορφή διαφόρων τύπων οξειδίου του μαγνησίου και το τελικό προϊόν δεν είναι χημικά ομοιόμορφο. Ωστόσο, η Επιτροπή δεν έχει διαπιστώσει σαφή όρια διαχωρισμού που να επιτρέπουν την κατάταξη του πυρωμένου μαγνησίτη σε μια σειρά διαφορετικών ομοειδών προϊόντων. Τα όρια μεταξύ των τύπων είναι ασαφή λόγω των αλληλεπικαλύψεων στη χρήση εφόσον οι καταναλωτές χρησιμοποιούν, για τους ίδιους σκοπούς, μαγνησίτη διαφόρων τύπων και από διαφορετικές πηγές.

Υπό τις παρούσες συνθήκες, η Επιτροπή δεν δύναται να αποδεχθεί το επιχείρημα των κινέζων εξαγωγέων ότι ο πυρωμένος μαγνησίτης καταγωγής Κίνας είναι μοναδικός όσον αφορά τις εφαρμογές του τελικού προϊόντος, εφόσον οι διάφοροι τύποι του τελικού προϊόντος έχουν σαφείς ομοιότητες και είναι ανταγωνιστικοί μεταξύ τους. Ο μαγνησίτης όλων των τύπων είναι, για τους καταναλωτές, ένα υλικό που χρησιμοποιείται στην παραγωγή μορφοποιημένων και μη μορφοποιημένων πυρίμαχων, ανεξαρτήτως της προέλευσής του. Οι διαφορές κόστους παραγωγής των διαφόρων τύπων δεν επηρεάζουν το ίδιο το τελικό προϊόν και έχουν ληφθεί υπόψη για τον υπολογισμό της κανονικής αξίας (βλέπε αιτιολογική σκέψη 16).

(13) Επομένως η Επιτροπή καταλήγει στο συμπέρασμα ότι όλοι οι τύποι του πυρωμένου μαγνησίτη πρέπει να ληφθούν ως ένα και το αυτό ομοειδές προϊόν.

Γ. ΝΤΑΜΠΙΝΓΚ

1. Κανονική αξία

(14) Η Επιτροπή, προκειμένου να διαπιστώσει κατά πόσον οι εισαγωγές πυρωμένου μαγνησίτη από τη Λαϊκή Δημοκρατία της Κίνας αποτέλεσαν αντικείμενο ντάμπινγκ, πρέπει να λάβει υπόψη το γεγονός ότι η Κίνα δεν έχει οικονομία αγοράς και, επομένως, να προσδιορίσει την πρακτική ντάμπινγκ με βάση την κανονική αξία του εν λόγω προϊόντος σε χώρα με οικονομία αγοράς. Για το σκοπό αυτό, οι καταγγέλλοντες πρότειναν την αγορά της Τουρκίας. Οι κινέζοι εξαγωγείς προέβαλαν αντιρρήσεις ως προς την επιλογή της Τουρκίας ως χώρα αναφοράς, με το επιχείρημα ότι δεν υπάρχουν ομοειδή προϊόντα στην Τουρκία, δεν πρότειναν, ωστόσο, εναλλακτική χώρα αναφοράς. Για τους προαναφερθέντες λόγους, οι αντιρρήσεις αυτές, για τα προσωρινά συμπεράσματα, απορρίφθηκαν (βλέπε αιτιολογική σκέψη 10).

Η Επιτροπή εξέτασε κατά πόσον η Τουρκία ήταν λογική επιλογή χώρας αναφοράς. Στην περίπτωση αυτή, η επιλογή της χώρας αναφοράς πρέπει να βασίζεται σε κριτήρια όπως το επίπεδο οικονομικής ανάπτυξης, η πρόσβαση σε πρώτες ύλες, η ανταγωνιστικότητα, και η ικανότητα εκπροσώπησης της αγοράς σε συνάρτηση με τις ποσότητες που εξάγονται από τη χώρα εξαγωγής.

Η Τουρκία είναι χώρα με οικονομία αγοράς και διαθέτει επίπεδο οικονομικής ανάπτυξης ανάλογο με της Κίνας, τουλάχιστον όσον αφορά τον εν λόγω τομέα. Όπως έχει ήδη αναφερθεί (βλέπε αιτιολογική σκέψη 11), η διαδικασία εξόρυξης της πρώτης ύλης που εφαρμόζουν οι τούρκοι παραγωγοί είναι παρόμοια με εκείνη των κινέζων εξαγωγέων. Επιπλέον, υπάρχουν τρεις τουρκικές εταιρείες που πραγματοποιούν πωλήσεις στην εσωτερική αγορά και ανταγωνίζονται μεταξύ τους. Οι ποσότητες της εγχώριας παραγωγής τους σε πυρωμένο αδρανή μαγνησίτη είναι αντιπροσωπευτικές σε σχέση με τις κινεζικές εξαγωγές. Τέλος, καμία συγκεκριμένη αντίρρηση δεν διατυπώθηκε από τα ενδιαφερόμενα μέρη όσον αφορά την επιλογή της Τουρκίας. Για τους λόγους αυτούς, η Επιτροπή κρίνει ότι, για τα προσωρινά συμπεράσματα, η Τουρκία θεωρείται κατάλληλη χώρα αναφοράς.

(15) Όσον αφορά το κατά πόσον οι τιμές πώλησης στην τουρκική εσωτερική αγορά μπορούν να χρησιμεύσουν ως βάση για τον υπολογισμό της κανονικής αξίας, η έρευνα στην Τουρκία αποκάλυψε ότι υπάρχουν περιορισμοί στις εισαγωγές πυρωμένου αδρανούς μαγνησίτη στην Τουρκία οι οποίες είναι δυνατόν να επηρεάσουν τον ανταγωνισμό σε επίπεδο τιμών. Επιπλέον, το χαρακτηριστικό της τουρκικής αγοράς είναι ότι οι περισσότερες πωλήσεις πυρωμένου αδρανούς μαγνησίτη πραγματοποιούνται από συγγενικές εταιρείες και επομένως δεν θεωρούνται ως κανονικές εμπορικές πράξεις. Έτσι, η Επιτροπή θεωρεί ακατάλληλο τον καθορισμό της κανονικής αξίας βάσει των τιμών πώλησης. Ωστόσο, το κόστος παραγωγής για την εξόρυξη και την επεξεργασία καθορίζεται με βάση τον ανταγωνισμό όπως αποδεικνύεται από τη διάδοση των υπεργολάβων, που επιλέγονται όπως αποδεικνύεται από τη διάδοση των επεργολάβων, που επιλέγονται με πρόσκληση υποβολής προσφορών. Επομένως, σύμφωνα με το άρθρο 2 παράγραφος 5 στοιχείο β) του κανονισμού (ΕΟΚ) αριθ. 2423/88, θεωρηθηκε ότι για τα προσωρινά συμπεράσματα, η κανονική αξία πρέπει να υπολογισθεί βάσει του κόστους παραγωγής των παραγωγών που συνεργάστηκαν.

(16) Για κάθε τύπο πυρωμένου μαγνησίτη, η κατασκευασμένη αξία καθορίστηκε βάσει του συνολικού κόστους, τόσο του σταθερού όσο και του μεταβλητού, που προέκυψε κατά τις συνηθισμένες εμπορικές πράξεις. Στο κόστος αυτό προστίθεται ένα εύλογο ποσό για έξοδα πώλησης στην εσωτερική αγορά καθώς και για τις διοικητικές δαπάνες για το εν λόγω προϊόν κατά την περίοδο έρευνας, σύμφωνα με τις πληροφορίες της Επιτροπής.

Οι κινέζοι εξαγωγείς προέβαλαν το επιχείρημα ότι οποιοσδήποτε υπολογισμός δαπανών πραγματοποιείται βάσει χώρας διαφορετικής από την Κίνα, πρέπει να αντικατοπτρίζει το μικρότερο κόστος εξόρυξης της πρώτης ύλης καιτο μικρότερο κόστος επεξεργασίας στην Κίνα πριν από την καύση. Η Επιτροπή έλαβε υπόψη την ιδιαίτερη κατάσταση στην Κίνα στο μέτρο που αποδέχεται ότι η καθαρότητα του κοιτάσματος στην Κίνα αποδεικνύει ότι κατά τη διαδικασία παραγωγής, ορισμένες διαδικασίες διαχωρισμού και εμπλουτισμού (3), απαραίτητες στην Τουρκία, δεν είναι αναγκαίες στην Κίνα. Για το λόγο αυτό, οι ειδικές αυτές δαπάνες, οι οποίες διαπιστώθηκε ότι αποτελούν το 25 % του κόστους παραγωγής στην Τουρκία, αφαιρέθηκε από το κόστος παραγωγής που χρησιμεύει ως βάση για την κανονική αξία.

(17) Εύλογο περιθώριο κέρδους βεβαιώθηκε βάσει των διαθέσιμων πληροφοριών σχετικά με την επιδίωξη κέρδους από την τουρκική βιομηχανία πυρωμένου μαγνησίτη υπό το φως του ποσοστού των επενδύσεων που είναι απαραίτητες για να διατηρηθεί η παραγωγή στο σημερινό επίπεδο της απόδοσης των τεχνικών μέσων. Το περιθώριο αυτό θεωρείται επίσης ότι εξασφαλίζει αποδεκτή απόδοση του επενδεδυμένου κεφαλαίου.

2. Τιμή εξαγωγής

(18) Οι τιμές εξαγωγής καθορίστηκαν με βάση τις τιμές που έχουν πράγματι πληρωθεί ή πρέπει να πληρωθούν από τους εξαγωγείς που συνεργάσθηκαν για τον πυρωμένο μαγνησίτη που εξάγεται στην Κοινότητα.

Δ. ΣΥΓΚΡΙΣΗ

(19) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, τις διαφορές που επηρεάζουν τη σύγκριση των τιμών.

Οι συγκρίσεις έγιναν στις τιμές "εκ του εργοστασίου" για κάθε συναλλαγή και στο ίδιο επίπεδο εμπορικών συναλλαγών.

Όσον αφορά τις τιμές εξαγωγής, οι θαλάσσιοι ναύλοι και οι ασφαλιστικές δαπάνες για τη μεταφορά από την Κίνα, αφαιρέθηκαν από τις τιμές εξαγωγής για να φθάσουν σε τιμές fob- βάσει των διαθέσιμων στοιχείων στην Τουρκία, έγιναν αφαιρέσεις όσον αφορά τις δαπάνες εσωτερικών μεταφορών, χειρισμού και συσκευασίας και τις ασφαλιστικές δαπάνες.

Όσον αφορά την κανονική αξία, έγιναν προσαρμογές βάσει των στοιχείων που παρείχε η Τουρκία όσον αφορά τις δαπάνες εσωτερικής μεταφοράς, ασφάλισης, χειρισμού και συσκευασίας.

Για να εξασφαλισθεί η δίκαιη σύγκριση, ελήφθησαν υπόψη οι διαφορές στις φυσικές ιδιότητες. Έτσι, η Επιτροπή σημείωσε ότι ο τούρκος παραγωγός δεν παράγει όλους τους τύπους οξειδίου του μαγνησίου που εξάγουν οι κινέζοι παραγωγοί. Συνεπώς, η Επιτροπή προσάρμοσε την κανονική αξία για τον υπολογισμό όλου του φάσματος των τύπων του οξειδίου του μαγνησίου, λαμβάνοντας υπόψη τις διαφορές στο κόστος παραγωγής ανά τύπο που υφίσταται ο τούρκος παραγωγός. Το γεγονός αυτό σημαίνει προσαρμογή κατά 9 % του κόστους παραγωγής προκειμένου να δοθούν περιθώρια για το χαμηλότερο κόστος καυσίμου κατά την παραγωγή τύπων περιεκτικότητας μέχρι και 92 % σε οξείδιο του μαγνησίου.

(20) Οι κινέζοι εξαγωγείς προέβαλαν τον ισχυρισμό ότι ο πυρωμένος μαγνησίτης καταγωγής Κίνας, αντίθετα με το τουρκικό ομοειδές προϊόν, πρέπει να θεωρηθεί ως κατώτερο προϊόν, εφόσον πωλείται σε κατώτερες τιμές που οφείλονται στην ύπαρξη ορισμένων χημικών προσμείξεων, λόγω της αλλοίωσής του κατά τη μεταφορά, την αποθήκευση και κατά την καύση.

Η Επιτροπή δεν ανακάλυψε στοιχεία σχετικά με τις διαφορές τιμών μεταξύ του τουρκικού και του κινεζικού πυρωμένου μαγνησίτη ούτε διαπίστωσε ότι το κινεζικό προϊόν είναι κατώτερο λόγω χημικών προσμείξεων, αλλοιώσεων κατά τη μεταφορά ή την επεξεργασία. Κατά τους τελικούς χρήστες, το προϊόν ουδόλως θεωρείται κατώτερο. Επομένως, σύμφωνα με το άρθρο 2 παράγραφος 9 στοιχείο β) του κανονισμού (ΕΟΚ) αριθ. 2423/88 οι εν λόγω ισχυρισμοί για τα προκαταρκτικά συμπεράσματα, απορρίφθηκαν.

Ε. ΠΕΡΙΘΩΡΙΑ ΝΤΑΜΠΙΝΓΚ

(21) Η κανονική αξία, που καθορίστηκε όπως προαναφέρθηκε, συγκρίθηκε με την τιμή κάθε συναλλαγής προς εξαγωγή.

Η προκαταρκτική εξέταση των πραγματικών περιστατικών αποκαλύπτει την ύπαρξη ντάμπινγκ στις εισαγωγές πυρωμένου μαγνησίτη. Το περιθώριο ντάμπινγκ ισούται με τη διαφορά μεταξύ της κανονικής αξίας και της τιμής εξαγωγής προς την Κοινότητα. Εκφραζόμενο ως ποσοστό της μέσης σταθμισμένης τιμής cif των εν λόγω εισαγωγών ανέρχεται σε 69 Ecu ανά τόνο.

Οι πέντε κινέζοι εξαγωγείς που συνεργάστηκαν ισχυρίστηκαν ότι ενήργησαν ανεξάρτητα και επομένως έπρεπε να τους αποδοθούν μεμονωμένα περιθώρια ντάμπινγκ. Ωστόσο, οι εν λόγω εξαγωγείς είναι κρατικά ελεγχόμενοι οργανισμοί και όχι κοινές επιχειρήσεις μεταξύ κινεζικών και αλλοδαπών εταιρειών. Η Επιτροπή θεωρεί ότι λόγω της έλλειψης ανεξαρτησίας των εξαγωγέων, ο ισχυρισμός τους στην περίπτωση αυτή, πρέπει να απορριφθεί.

ΣΤ. ΖΗΜΙΑ

1. Παράγοντες που επηρεάζονται από τις εισαγωγές που αποτελούν αντικείμενο ντάμπινγκ

α) Όγκος

(22) Βάσει των στοιχείων της Eurostat οι υπαγόμενες στον κωδικό ΣΟ 2519 90 30 εισαγωγές Λαϊκής Δημοκρατίας της Κίνας αυξήθηκαν από 117 000 τόνους το 1988 σε περισσότερο από 176 000 τόνους κατά την περίοδο έρευνας, και κατέστησαν την Κίνα το μεγαλύτερο εξαγωγέα πυρωμένου μαγνησίτη προς την Κοινότητα.

β) Τμήμα αγοράς

(23) Για τον υπολογισμό της κατανάλωσης πυρωμένου μαγνησίτη στην κοινοτική αγορά, η Επιτροπή πρόσθεσε τις πωλήσεις των παραγωγών στην Κοινότητα στο σύνολο των εισαγωγών στην Κοινότητα των προϊόντων που υπάγονται στον κωδικό ΣΟ 2519 90 30. Το σύνολο αυτό προσαρμόστηκε για την επανεξαγωγή από την Κοινότητα. Η συνολική κατανάλωση εκτιμάται στους 378 000 τόνους το 1988 και 429 000 τόνους κατά την περίοδο έρευνας. Βάσει αυτού το τμήμα αγοράς των κινέζων εξαγωγέων αυξήθηκε σημαντικά από 31 % το 1988 σε 41 % κατά την περίοδο έρευνας. Η αύξηση αυτή θα πρέπει να εξετασθεί υπό το πρίσμα της αύξησης του μεγέθους της αγοράς κατά 13 % μεταξύ του 1988 και της περιόδου έρευνας, τη στιγμή που οι εισαγωγές από την Κίνα αυξήθηκαν κατά 51 %.

γ) Τιμές

(24) Όσον αφορά τη διάβρωση των τιμών, τα στοιχεία της Eurostat αποδεικνύουν ότι οι κινέζοι εξαγωγείς μείωσαν τις τιμές τους κατά 9 % μεταξύ του 1988 και της περιόδου έρευνας. Η μείωση που εμφανίζεται στις τιμές των εισαγωγέων που συνεργάστηκαν, οι οποίες ελήφθησαν ως βάση για τον υπολογισμό των περιθωρίων ντάμπινγκ, είναι ακόμη μεγαλύτερη μεταξύ του 1988 και της περιόδου έρευνας απ' ό,τι υποστηρίζει η Eurostat.

Επίσης, η Επιτροπή προέβη σε σύγκριση της μέσης τιμής των εισαγωγών από την Κίνα (ελεύθερο στα κοινοτικά σύνορα καταβληθέντων των δασμών) με την τιμή πώλησης, που υπολογίσθηκε στο επίπεδο "εκ του εργοστασίου", σε μέση μηνιαία βάση, των ίδιων τύπων που πωλούνται από τους κοινοτικούς παραγωγούς. Κάθε συναλλαγή εισαγωγής, εκτός από μία, πραγματοποιήθηκε σε τιμή χαμηλότερη από εκείνη των κοινοτικών παραγωγών.

Η προσφορά σημαντικά κατώτερης τιμής κατά την περίοδο της έρευνας έφθασε στο 64,0 % βάσει των τιμών πωλήσεων των παραγωγών ΕΟΚ.

2. Παράγοντες σχετικοί με την κατάσταση της κοινοτικής βιομηχανίας

α) Παραγωγή

(25) Η κοινοτική παραγωγή πυρωμένου μαγνησίτη κατά την περίοδο έρευνας αποτελούσε μόνο το 62 % των επιπέδων του 1988.

β) Ικανότητα, αξιοποίηση της ικανότητας

(26) Για να εκτιμήσει την αξιοποίηση της ικανότητας, η Επιτροπή έλαβε υπόψη τη συνολική διαθέσιμη ικανότητα παραγωγής πυρωμένου και καυστικού μαγνησίτη και κατένειμε την ικανότητα παραγωγής σε συνάρτηση με την τρέχουσα ετήσια παραγωγή των δύο προϊόντων.

Υπολογιζόμενη σ' αυτή τη βάση, η αξιοποίηση της ικανότητας από την Κοινότητα μειώθηκε από 79 % το 1988 σε 71 % κατά την περίοδο έρευνας. Η αξιοποίηση της ικανότητας της Fimisco και της Macedonian Magnesite Mining δεν ήταν διαθέσιμη λόγω της παύσης των δραστηριοτήτων των δύο εταιρειών το Νοέμβριο 1991.

γ) Αποθέματα

(27) Ενώ η παραγωγή μειώθηκε μεταξύ του 1988 και της περιόδου έρευνας, το επίπεδο των αποθεμάτων αυξήθηκε κατά 28 %. Οι αριθμοί αυτοί δεν περιλαμβάνουν της Fimisco και της Macedonian Magnesite Mining που, εννοείται, ήταν μεγάλα αλλά για τα οποία καμία λεπτομερής πληροφορία δεν ήταν διαθέσιμη.

δ) Πωλήσεις και τμήμα της αγοράς

(28) Ο όγκος των πωλήσεων των κοινοτικών παραγωγών στην κοινοτική αγορά μειώθηκε κατά 15 % μεταξύ του 1988 και της περιόδου έρευνας, ενώ αυξανόταν το μέγεθος της αγοράς. Ο αριθμός αυτός δεν περιλαμβάνει τις πωλήσεις της Fimisco και της Macedonian Magnesite Mining. Αν περιληφθούν οι πωλήσεις των Fimisco και Macedonian Magnesite Mining, διαπιστώνεται ακόμη σημαντικότερη πτώση των πωλήσεων.

Το τμήμα αγορά των κοινοτικών παραγωγών μειώθηκε από 37 % το 1988 σε 23 % κατά την περίοδο έρευνας, ενώ αυξανόταν το μέγεθος της αγοράς (βλέπε αιτιολογική σκέψη 23).

ε) Τιμές

(29) Η ανάλυση των τιμών των κοινοτικών παραγωγών στις αγορές όπου πραγματοποιούνται οι κινεζικές εισαγωγές αποδεικνύει ότι οι τιμές της κοινοτικής βιομηχανίας, βάσει συγκρίσεως κατά ποιότητες, μειώθηκαν κατά 10 % μεταξύ του 1988 και της περιόδου έρευνας. Κατά τη διάρκεια αυτής της περιόδου οι κοινοτικοί παραγωγοί μείωσαν τις πωλήσεις των ποιοτήτων χαμηλότερης περιεκτικότητας σε οξειδίου του μαγνησίου και επεδίωξαν πωλήσεις των ακριβότερων ποιοτήτων οξειδίου του μαγνησίου.

στ) Κέρδη

(30) Τα οικονομικά αποτελέσματα που επιτεύχθηκαν από τους κοινοτικούς παραγωγούς επιδεινώθηκαν από το 1988 και δύο εκ των παραγωγών διέκοψαν τις συναλλαγές. Κατά τη διάρκεια της περιόδου έρευνας, οι κοινοτικοί παραγωγοί υπέστησαν ζημία ή ουσιαστική μείωση των εσόδων των πωλήσεων.

ζ) Απασχόληση

(31) Όσον αφορά την κατάσταση στον τομέα της απασχόλησης στην κοινοτική βιομηχανία, το επίπεδο απασχόλησης μειώθηκε κατά 14 % μεταξύ του 1988 και της περιόδου έρευνας, εξαιρουμένων των Fimisco και Macedonian Magnesite Mining, για τους λόγους που προαναφέρθηκαν στην αιτιολογική σκέψη 6.

3. Συμπέρασμα

(32) Λαμβάνοντας υπόψη τη μείωση της παραγωγής, την κάμψη στην αξιοποίηση της ικανότητας, την αύξηση των αποθεμάτων, την ελάττωση των πωλήσεων και την απώλεια τμήματος της αγοράς, την πτώση των τιμών και την απώλεια ή τη σημαντική μείωση των εσόδων των πωλήσεων, η Επιτροπή θεωρεί ότι η κοινοτική βιομηχανία υπέστη σημαντική ζημία κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88.

Ζ. ΑΙΤΙΩΔΗΣ ΣΥΝΑΦΕΙΑ ΜΕΤΑΞΥ ΤΗΣ ΖΗΜΙΑΣ ΚΑΙ ΤΩΝ ΕΙΣΑΓΩΓΩΝ ΠΟΥ ΑΠΟΤΕΛΟΥΝ ΑΝΤΙΚΕΙΜΕΝΟ ΝΤΑΜΠΙΝΓΚ

1. Επιπτώσεις των εισαγωγών που αποτελούν αντικείμενο ντάμπινγκ

(33) Η Επιτροπή προέβη σε σύγκριση του όγκου και των τάσεων των τιμών των εισαγωγών από την Κίνα που αποτελούν αντικείμενο ντάμπινγκ παράλληλα με τις πωλήσεις και το τμήμα αγοράς του κλάδου της κοινοτικής βιομηχανίας. Διαπίστωσε ότι η επιδείνωση της οικονομικής κατάστασης της κοινοτικής βιομηχανίας συμπίπτει με την αύξηση του όγκου των εισαγωγών πυρωμένου μαγνησίτη καταγωγής Κίνας. Οι κινέζοι εξαγωγείς ήσαν εκείνοι που επωφελήθηκαν της αύξησης της κατανάλωσης που παρατηρήθηκε στην Κοινότητα μεταξύ του 1988 και της περιόδου έρευνας, εις βάρος της κοινοτικής βιομηχανίας.

(34) Η Επιτροπή διαπίστωσε ότι οι τιμές είναι σημαντικότατος παράγοντας, βάσει του οποίου οι καταναλωτές ορίζουν τους προμηθευτές τους. Συνεπώς, η σημαντική προσφορά κατώτερης τιμής από τους κινέζους παραγωγούς λόγω ντάμπινγκ επηρέασε άμεσα τον όγκο πωλήσεων της κοινοτικής βιομηχανίας και τις απώλειές της. Η κοινοτική βιομηχανία παρεμποδίστηκε στην πώληση σε τιμές που να επιτρέπουν την πραγματοποίηση κέρδους.

2. Επιπτώσεις λοιπών παραγόντων

(35) Η Επιτροπή εξέτασε αν η κοινοτική βιομηχανία υπέστη ζημία και από λοιπούς παράγοντες.

Σύμφωνα με την Επιτροπή, η Βόρεια Κορέα είναι ο δεύτερος μεγαλύτερος εξαγωγέας πυρωμένου μαγνησίτη προς την Κοινότητα. Κατά τον υπολογισμό του μεγέθους της αγοράς βάσει των ιδίων κριτηρίων με της Κίνας, το τμήμα αγοράς της Βόρειας Κορέας μειώθηκε από 18 % το 1988 σε 14 % κατά την περίοδο έρευνας. Παρ' όλον ότι και οι εισαγωγές αυτές προκάλεσαν κάποια ζημία, το γεγονός αυτό δεν ανατρέπει τα συμπεράσματα της Επιτροπής ότι οι κινεζικές εισαγωγές, όταν εξετασθούν μεμονωμένα, προκάλεσαν σημαντική ζημία. Η Επιτροπή, ωστόσο, θα παρακολουθήσει επισταμένως την κατάσταση (βλέπε αιτιολογική σκέψη 41).

(36) Οι κινέζοι εξαγωγείς ισχυρίστηκαν ότι οποιαδήποτε ζημία που προκλήθηκε στους κοινοτικούς παραγωγούς όσον αφορά ποιότητες περιεκτικότητας άνω του 92 % σε οξείδιο του μαγνησίου, δεν είναι δυνατόν να οφείλεται στις εισαγωγές από την Κίνα. Προβάλλουν το επιχείρημα ότι, γενικά, τύποι υψηλής περιεκτικότητας σε οξείδιο του μαγνησίου άνω του 92 % δεν εξάγονται από την Κίνα προς την Κοινότητα.

Ωστόσο, υπάρχουν σαφείς ενδείξεις εξαγωγών υψηλότερης περιεκτικότητας από τους κινέζους εξαγωγείς σε τιμές ντάμπινγκ κατά την περίοδο έρευνας. Επιπλέον, σημειώνονται αλληλεπικαλύψεις στη χρήση των ποιοτήτων (βλέπε αιτιολογική σκέψη 12). Τα συμπεράσματα όσον αφορά τη ζημία πρέπει να στηριχθούν σε μια σφαιρική βάση για το ομοειδές προϊόν. Θα ήταν αυθαίρετο να προσδιορισθεί η ζημία βάσει εξετάσεως κατά ποιότητα.

(37) Τελικός χρήστης ισχυρίστηκε ότι λόγω της ιδιαίτερης χημικής δομής του κινεζικού πυρωμένου μαγνησίτη, έχει προσαρμόσει τη διαδικασία παραγωγής έτσι ώστε να χρησιμοποιηθεί μόνο μαγνησίτης κινεζικής προέλευσης και, επομένως, δεν αποτελεί πλέον πελάτη της κοινοτικής βιομηχανίας.

Υπό τις συνθήκες αυτές, η Επιτροπή σημειώνει πρώτον ότι η κοινοτική βιομηχανία είναι εν δυνάμει προμηθευτής όλων των τύπων πυρωμένου μαγνησίτη για πυρίμαχα προϊόντα. Δεύτερον, η προσαρμογή των διαδικασιών παραγωγής για τη χρήση του μαγνησίτη κινεζικής προέλευσης οφείλεται στο επίπεδο τιμών των κινεζικών εισαγωγών για τις οποίες διαπιστώθηκε ότι αποτελούν αντικείμενο ντάμπινγκ.

(38) Οι κινέζοι εξαγωγείς προέβαλαν το επιχείρημα ότι οποιαδήποτε ζημία προκλήθηκε στην κοινοτική βιομηχανία οφείλεται στην έλλειψη αποδοτικότητας της ίδιας της κοινοτικής βιομηχανίας. Ωστόσο, το εν λόγω επιχείρημα δεν είναι βάσιμο και αντίκειται προς τα στοιχεία της Επιτροπής σύμφωνα με τα οποία, οι υφιστάμενοι κοινοτικοί παραγωγοί είναι αξιοσημείωτα αποδοτικοί συνεπεία της ορθολογιστικής οργάνωσης και του εκσυγχρονισμού της βιομηχανίας.

3. Συμπέρασμα

(39) Η Επιτροπή καταλήγει στο συμπέρασμα ότι αν εξετασθούν μεμονωμένα, οι εισαγωγές πυρωμένου μαγνησίτη καταγωγής Λαϊκής Δημοκρατίας της Κίνας που αποτελούν αντικείμενο ντάμπινγκ προκάλεσαν ζημία στην κοινοτική βιομηχανία.

Η. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ

(40) Προκειμένου να εκτιμηθεί αν τα συμφέροντα της Κοινότητας επιβάλλουν παρέμβαση για να εξαλειφθεί η ζημία που προκαλείται κατά τη διαδικασία, η Επιτροπή θεωρεί ότι τα μέτρα αντιντάμπινγκ αποσκοπούν γενικά στον τερματισμό της στρέβλωσης του ανταγωνισμού που προκαλούν οι αθέμιτες εμπορικές πρακτικές, και, επομένως, στην αποκατάσταση του ανοικτού και θεμιτού ανταγωνισμού στην κοινοτική αγορά, που είναι ουσιαστικά προς το γενικό συμφέρον της Κοινότητας.

Σχετικά με τη διαδικασία αυτή, η Επιτροπή θεωρεί ότι χωρίς μέτρα που να αντισταθμίζουν τις επιπτώσεις των κινεζικών εισαγωγών που αποτελούν αντικείμενο ντάμπινγκ, οι εταιρείες που παράγουν ακόμη πυρωμένο μαγνησίτη είναι δυνατόν να οδηγηθούν σε οριστική παύση της λειτουργίας τους. Οι ετήσιες απώλειες ή η σημαντική μείωση των κερδών αποτελούν ήδη σοβαρό πρόβλημα για όλους τους κοινοτικούς παραγωγούς παρ' όλες τις προσπάθειες μείωσης του κόστους μέσω της μέιωσης των επιπέδων απασχόλησης, της χρησιμοποίησης υπεργολάβων, της μείωσης των αποθεμάτων, της αύξησης της αποδοτικότητας και του εκσυγχρονισμού των εγκαταστάσεων παραγωγής.

Η Επιτροπή θεωρεί ότι δεν είναι προς το συμφέρον της Κοινότητας να εγκαταλείψει μια υγιώς διαρθρωμένη βιομηχανία σε εποχή κατά την οποία, λόγω του αθέμιτου ανταγωνισμού που αντιμετωπίζει, υφίσταται σημαντική ζημία που θέτει σε κίνδυνο τη βραχυπρόθεσμη βιωσιμότητά της.

(41) Οι κινέζοι εξαγωγείς πορέβαλαν δύο κύρια επιχειρήματα όσον αφορά το συμφέρον της Κοινότητας.

Σύμφωνα με το πρώτο, δεν είναι προς το συμφέρον της Κοινότητας να επιβάλει μη αποτελεσματικά μέτρα. Ισχυρίζονται ότι οι παραγωγοί ΕΟΚ δεν πρόκειται να ωφεληθούν από μέτρα αντιντάμπινγκ που επιβάλλονται στις κινεζικές εξαγωγές εφόσον οι εν λόγωεξαγωγές θα αντικατασταθούν από εισαγωγές σε χαμηλές τιμές, καταγωγής κυρίως Βόρειας Κορέας.

Η Επιτροπή έχει εξετάσει τις ενδεχόμενες επιπτώσεις των μέτρων αυτών στη λειτουργία της αγοράς πυρωμένου μαγνησίτη. Έχει διαπιστώσει ότι οι κινέζοι εξαγωγείς καθορίζουν τις τιμές της αγοράς λόγω του γεγονότος ότι οι λοιποί εξαγωγείς ακολουθούν τις κινεζικές τιμές. Αναμένεται λοιπόν ενδεχομένως ότι η αύξηση των τιμών που θα προκύψει από την επιβολή των δασμών αντιντάμπινγκ θα παρασύρει και του λοιπού εξαγωγείς.

Επομένως και εφόσον δεν έχει υποβληθεί καταγγελία κατά των λοιπών εξαγωγέων, η Επιτροπή, επί του παρόντος, δεν θεωρεί ότι υπάρχουν επαρκείς λόγοι για να λάβει μέτρα κατά των εισαγωγών από τη Βόρεια Κορέα. Ωστόσο, προτίθεται να παρακολουθήσει προσεκτικά την κατάσταση. Εάν οι κινεζικές εισαγωγές αντακατασταθούν, σε μεγάλη έκταση, από εισαγωγές Βόρειας Κορέας, έτσι ώστε να παραταθεί η ζημιογόνος επίδραση, η Επιτροπή θα αναθεωρήσει ενδεχομένως τη στάση της και θα εξετάσει τη λήψη των κατάλληλων μέτρων.

(42) Σύμφωνα με το δεύτερο επιχείρημα των κινέζων εξαγωγέων, δεν είναι προς το συμφέρον της Κοινότητας να αυξηθεί το κόστος για τη βιομηχανία πυρίμαχων και χάλυβα λόγω των μέτρων αντιντάμπινγκ. Οποιαδήποτε αύξηση του κόστους θα επηρεάσει σοβαρά την ανταγωνιστική ικανότητα της βιομηχανίας πυρίμαχων και χάλυβα στη διεθνή αγορά.

Η Επιτροπή αναγνωρίζει ότι ο πυρώμενος μαγνησίτης αποτελεί σημαντικό μέρος του κόστους παραγωγής πυρίμαχων προϊόντων. Ωστόσο, χωρίς την επιβολή μέτρων, η κοινοτική βιομηχανία πυρωμένου μαγνησίτη θα αντιμετωπίσει περαιτέρω επιδείνωση της ήδη αποδυναμωμένης θέσης της, με το ενδεχόμενο της οριστικής διακοπής της λειτουργίας της. Οι αρνητικές συνέπειες του ενδεχόμενου αυτού θα αφήσουν την Κοινότητα με μια πολύ πιο συρρικνωμένη, στην καλύτερη περίπτωση βιομηχανία φυσικού μαγνησίτη, και τις επακόλουθες απώλειες στην έρευνα, την ανάπτυξη και την απασχόληση.

Η βιομηχανία πυρίμαχων προϊόντων καθώς και η βιομηχανία προϊόντων χάλυβα θα εξαρτηθούν περισσότερο από τις εισαγόμενες προμήθειες. Μακροπρόθεσμα, μικρότερος αριθμός ανταγωνιστών θα σημαίνει υψηλότερες τιμές. Αν και αυτές οι αρνητικές επιπτώσεις αντισταθμίζονται από το βραχυπρόθεσμο ενδιαφέρον των χρήστων που θα επωφελούντο από προμήθειες σε χαμηλότερες τιμές, είναι εμφανές ότι είναι περισσότερο προς το συμφέρον της Κοινότητας να υποστηρίξει, μακροπρόθεσμα, μια βιώσιμη βιομηχανία πυρωμένου μαγνησίτη.

(43) Στο πλαίσιο των ανωτέρω, η Επιτροπή κατέληξε στο συμπέρασμα ότι είναι προς το συμφέρον της Κοινότητας να θεσπίσει μέτρα για την εξάλειψη της ζημίας που έχει υποστεί η κοινοτική παραγωγή από τις εισαγωγές πυρωμένου μαγνησίτη καταγωγής Λαϊκής Δημοκρατίας της Κίνας, κατά τη διαδικασία, και ότι τα μέτρα πρέπει να λάβουν τη μορφή προσωρινού δασμού αντιντάμπινγκ.

Θ. ΠΡΟΣΩΡΙΝΟΣ ΔΑΣΜΟΣ

(44) Προκειμένου να προσδιορισθεί αν πρέπει να επιβληθεί χαμηλότερος δασμός από τα περιθώρια ντάμπινγκ, σύμφωνα με το άρθρο 13 παράγραφος 3 του κανονισμού (ΕΟΚ) αριθ. 2423/88, η Επιτροπή προέβη σε σύγκριση της μέσης σταθμισμένης τιμής πώλησης του πυρωμένου μαγνησίτη καταγωγής Κίνας (ελεύθερο στα κοινοτικά σύνορα) με το αντίστοιχο μέσο σταθμισμένο κόστος παραγωγής πυρωμένου μαγνησίτη που παρήχθη κατά την ίδια χρονική περίοδο από την κοινοτική βιομηχανία, κατά ποιότητα.

Εφόσον οι διαφορές υπερέβαιναν τα περιθώρια ντάμπινγκ που διαπιστώθηκαν, ο δασμός που πρέπει να επιβληθεί πρέπει να αντιστοιχεί σ' αυτά τα περιθώρια ντάμπινγκ.

Ο δασμός λαμβάνει τη μορφή σταθερού ποσού. Η Επιτροπή θεωρεί ότι, δεδομένων των υψηλών ποσοστών προσφοράς σε κατώτερη τιμή και της μείωσης των τιμών που διαπιστώθηκε κατά την περίοδο έρευνας, ένας δασμός επί της αξίας θα είχε περιορισμένα αποτελέσματα και δεν θα αποτελούσε αποτελεσματικό μέτρο.

Ι. ΤΕΛΙΚΕΣ ΔΙΑΤΑΞΕΙΣ

(45) Για λόγους ορθής διαχείρισης, πρέπει να καθορισθεί εύλογη περίοδος εντός της οποίας τα ενδιαφερόμενα μέρη μπορούν να καταστήσουν γνωστές τις απόψεις τους γραπτώς επί των συμπερασμάτων του παρόντος κανονισμού και να ζητήσουν ακρόαση από την Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται δια του παρόντος κανονισμού προσωρινός δασμός αντιντάμπινγκ στις εισαγωγές μαγνησίας πυρωμένης αδρανούς (φρυγμένης) καταγωγής Λαϊκής Δημοκρατίας της Κίνας, που υπάγεται στον κωδικό ΣΟ 2519 90 30.

2. Το ποσό του δασμού καθορίζεται σε 69 Ecu ανά τόνο (καθαρό βάρος).

3. Εφαρμόζονται οι διατάξεις που ισχύουν για τους τελωνειακούς δασμούς.

Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1, καταγωγής Λαϊκής Δημοκρατίας της Κίνας, εξαρτάται από την καταβολή εγγύησης ισοδύναμης προς το ποσό του προσωρινού δασμού.

Άρθρο 2

Με την επιφύλαξη του άρθρου 7 παράγραφος 4 στοιχείο β) του κανονισμού (ΕΟΚ) αριθ. 2423/88, τα ενδιαφερόμενα μέρη μπορούν να γνωστοποιήσουν τις απόψεις τους γραπτώς και να ζητήσουν ακρόαση από την Επιτροπή εντός μηνός από την ημερομηνία έναρξης ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των άρθρων 11, 12 και 13 του κανονισμού (ΕΟΚ) αριθ. 2423/88, εφαρμόζεται για περίοδο τεσσάρων μηνών εκτός εάν το Συμβούλιο θεσπίσει οριστικά μέτρα πριν από τη λήξη της περιόδου αυτής. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Σεπτεμβρίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. C 276 της 23. 10. 1991. (3) Εμπλουτισμός καλείται η πολύπλοκη επεξεργασία του ορυκτού κατά την οποία απομακρύνονται οι προσμείξεις, συγκεκριμένα με διαχωρισμό με τη μέθοδο της βαρύτητας, με μαγνητικό διαχωρισμό και με επίπλευση.